C 320/47

Paziņojums par Pasaules Tirdzniecības organizācijas (“PTO”) Strīdu izšķiršanas padomes nolēmuma attiecībā uz aizsardzības pasākumiem, ko piemēro konkrētu tērauda izstrādājumu importam Savienībā, īstenošanu

(2022/C 320/21)

PTO Strīdu izšķiršanas padome (“SIP”) 2022. gada 31. maijā pieņēma ekspertu grupas ziņojumu strīdā, ko bija ierosinājusi Turcija: DS595 Eiropas Savienības aizsardzības pasākumi attiecībā uz konkrētiem tērauda izstrādājumiem (1). Ziņojumā ekspertu grupa uzskatīja, ka Eiropas Savienības sniegtie paskaidrojumi un pamatojums attiecībā uz tās sākotnējā pasākuma dažiem aspektiem neatbilst Līguma par Pasaules Tirdzniecības organizācijas izveidošanu (“PTO līgums”) prasībām.

Šā paziņojuma mērķis ir informēt ieinteresētās personas par to, ka Komisija īstenos SIP ieteikumus un nolēmumu. Šim nolūkam Komisija aicina ieinteresētās personas sniegt piezīmes. ES īstenos pasākumu, nodrošinot aizsardzības pasākuma attiecībā uz konkrētiem tērauda izstrādājumiem atbilstību PTO Vienošanās par aizsardzības pasākumiem un GATT 1994 tajos aspektos, kuros PTO ekspertu grupa atzinusi, ka ES aizsardzības pasākums neatbilst minētajiem attiecīgajiem nolīgumiem. Ekspertu grupas konstatējumi par neatbilstību attiecās uz diviem juridiskiem aspektiem atbilstoši GATT 1994 XIX. panta 1. punkta a) apakšpunktam un viena juridiskā aspekta diviem elementiem atbilstoši PTO Vienošanās par aizsardzības pasākumiem 4. panta 1. punkta b) apakšpunktam.

Attiecībā uz GATT 1994 XIX. panta 1. punkta a) apakšpunktu sākotnējā aizsardzības pasākumā nebija pietiekami paskaidrots, kā identificēto neparedzēto notikumu rezultātā notika importa pieaugums. Tāpat pasākumā nebija identificētas GATT saistības, kuru ietekme izraisīja importa pieaugumu.

Attiecībā uz PTO Vienošanās par aizsardzības pasākumiem 4. panta 1. punkta b) apakšpunktu ekspertu grupa atzina, ka divi centrālie elementi nopietna kaitējuma draudu noteikšanā nebija pamatoti ar faktiem: pirmkārt, konstatējums, ka iekšzemes nozare “ir nestabilā un neaizsargātā stāvoklī”, neraugoties uz tās uzlaboto sniegumu, un otrkārt, konstatējums, ka turpmāks importa apjoma pieaugums nākotnē novestu pie nopietna kaitējuma iekšzemes nozarei.

Īstenošanas nolūkos Komisija plāno papildināt Īstenošanas regulu (ES) 2019/159 (2) attiecībā uz iepriekš minētajiem punktiem. Tādēļ ieinteresētās personas tiek aicinātas iesniegt piezīmes tikai par minētajiem punktiem.

Ekspertu grupas konstatējumi saistībā ar iepriekš minēto ir atrodami ekspertu grupas ziņojuma 7.3.2.3. sadaļā attiecībā uz saikni starp importa pieaugumu un neparedzētiem notikumiem; ekspertu grupas ziņojuma 7.4. sadaļā attiecībā uz saistību ietekmi un ekspertu grupas ziņojuma 7.6.2. sadaļā – attiecībā uz nopietna kaitējuma draudiem.

1 Procedūra

Ņemot vērā iepriekš minēto, Komisija ar šo atsāk sākotnējo aizsardzības pasākuma izmeklēšanu brīdī, kad, ņemot vērā ekspertu grupas konstatējumus, ir nepieciešami turpmāki paskaidrojumi. Attiecīgais brīdis ir tieši pirms galīgā aizsardzības pasākuma pieņemšanas.

1.1. Rakstiskas informācijas iesniegšana

Ieinteresētās personas, kuras vēlas piedalīties procedūrā, ar šo tiek aicinātas darīt zināmu Komisijai savu viedokli, iesniegt informāciju un sniegt pierādījumus, kas to pamato. Minētajai informācijai un pierādījumiem, kas to pamato, jānonāk Komisijā 21 dienas laikā no šā paziņojuma publicēšanas Eiropas Savienības Oficiālajā Vēstnesī (3).

1.2. Informācijas iesniegšana un šajā paziņojumā norādīto termiņu pagarināšana

Parasti ieinteresētās personas var iesniegt informāciju tikai šajā paziņojumā noteiktajos laikposmos. Ikviena šajā paziņojumā noteikta termiņa pagarinājumu var pieprasīt tikai izņēmuma apstākļos, un pagarinājums tiek piešķirts tikai ar pienācīgu pamatojumu. Pienācīgi pamatotos izņēmuma gadījumos iesniegšanas termiņa pagarinājums parasti nepārsniedz trīs papildu dienas.

Ieinteresētās personas tiek aicinātas sniegt papildu informāciju tikai tajos periodos, kuri noteikti šajā paziņojumā vai citā Komisijas papildus sūtītā informācijā. Lai izmeklēšanu pienācīgi pabeigtu laikus, visu iesniegto informāciju, atspēkojumu vai jebkuru citu rakstisku dokumentu, kas neievēro Komisijas noteiktos termiņus, var neņemt vērā.

1.3. Norādījumi rakstiskās informācijas iesniegšanai un sarakstei

Uz informāciju, ko tirdzniecības aizsardzības procedūras vajadzībām iesniedz Komisijai, nedrīkst attiekties autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas nepārprotami ļauj Komisijai a) šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

Visa ieinteresēto personu rakstiski iesniegtā informācija, kurai lūgts saglabāt konfidencialitāti, ir ar norādi “Sensitive” (4). Personas, kas šīs izmeklēšanas gaitā iesniedz informāciju, ir aicinātas pamatot lūgumu saglabāt konfidencialitāti.

Personām, kuras sniedz informāciju ar norādi “Sensitive”, saskaņā ar 8. pantu ES Regulā 2015/478 (5) un 5. pantu ES Regulā 2015/755 (6) jāsagatavo tās nekonfidenciāls kopsavilkums ar norādi “For inspection by interested parties”. Šiem kopsavilkumiem jābūt pietiekami detalizētiem, lai varētu pienācīgi saprast konfidenciāli iesniegtās informācijas būtību, un tie jāsasniedz Komisijai vienlaikus ar informāciju, kam ir norāde “Sensitive”.

Ja persona, kas iesniedz konfidenciālu informāciju, nenorāda pamatotu iemeslu, kāpēc tā lūdz saglabāt konfidencialitāti, vai nesagatavo informācijas nekonfidenciālu kopsavilkumu un neiesniedz to noteiktajā formātā un kvalitātē, Komisija šādu informāciju var neņemt vērā.

Ieinteresētās personas tiek sevišķi aicinātas visu rakstisko informāciju, vajadzības gadījumā arī skenētas pilnvaras, un pieprasījumus iesniegt elektroniskajā platformā TRON.tdi (https://tron.trade.ec.europa.eu/tron/TDI).

Ja ieinteresētās personas atbild elektroniskajā platformā TRON.tdi vai pa e-pastu, tās piekrīt noteikumiem, kas piemērojami informācijas elektroniskai iesniegšanai un ir ietverti dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf

Ieinteresētajām personām ir jānorāda savs nosaukums / vārds, uzvārds, adrese, tālruņa numurs un derīga e-pasta adrese un jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai elektroniskajā platformā TRON.tdi vai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajos norādījumos par saziņu ar ieinteresētajām personām ieinteresētajām personām jāiepazīstas ar papildu noteikumiem un informāciju par saraksti ar Komisiju, kā arī ar principiem, kas piemērojami elektroniskajā platformā TRON.tdi iesniedzamai informācijai.

Komisijas adrese sarakstei:

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

E-pasts: TRADE-SAFE009-REVIEW@ec.europa.eu

2 Uzklausīšanas iespēja, ko nodrošina Komisijas izmeklēšanas dienesti

Komisijas izmeklēšanas dienesti var uzklausīt ieinteresētās personas ar nosacījumu, ka minētās personas, iespējams, reāli skars sākotnējā aizsardzības pasākuma izmeklēšanas atsākšanas rezultāts un ka tām ir īpaši iemesli tikt uzklausītām mutiski. Uzklausīšanas pieprasījums jāiesniedz rakstiski un tajā jānorāda pieprasījuma iemesli. Pieprasījums uzklausīt par jautājumiem, kas skar šīs izmeklēšanas uzsākšanu, jāiesniedz 21 dienas laikā no šā paziņojuma publicēšanas Eiropas Savienības Oficiālajā Vēstnesī.

3 Uzklausīšanas amatpersona

Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un visus pārējos pieprasījumus par ieinteresēto personu un trešo personu tiesībām uz aizstāvību, kuri varētu rasties procedūras gaitā.

Ieinteresētās personas var pieprasīt uzklausīšanas amatpersonas iesaistīšanos. Principā šī iesaistīšanās attiecas tikai uz jautājumiem, kas radušies šīs pārskatīšanas procedūras laikā.

Pieprasījums par uzklausīšanas amatpersonas iesaistīšanu jāiesniedz rakstiski, un tajā jānorāda pieprasījuma iemesli. Lai pieprasītu uzklausīšanas amatpersonas iesaistīšanos, ieinteresētās personas tiek aicinātas ievērot šā paziņojuma 1.1. iedaļā noteiktos termiņus. Ja šie pieprasījumi tiek iesniegti ārpus noteiktā laikposma, uzklausīšanas amatpersona, pienācīgi ņemot vērā labas pārvaldības intereses un izmeklēšanas savlaicīgu pabeigšanu, var izskatīt arī šādu novēlotu pieprasījumu iemeslus.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/

4 Personas datu apstrāde

Šajā izmeklēšanā savāktos personas datus apstrādās saskaņā ar Eiropas Parlamenta un Padomes Regulu (ES) 2018/1725 (7).

Paziņojums par datu aizsardzību, kurā visas fiziskās personas tiek informētas par personas datu apstrādi Komisijas tirdzniecības aizsardzības darbībās, ir pieejams Tirdzniecības ģenerāldirektorāta tīmekļa vietnē: http://trade.ec.europa.eu/doclib/html/157639.htm

(1) Ziņojuma pilns teksts publicēts: https://docs.wto.org/dol2fe/Pages/SS/directdoc.aspx?filename=q:/WT/DS/595R.pdf&Open=True

(2) Komisijas Īstenošanas regula (ES) 2019/159 (2019. gada 31. janvāris), ar ko nosaka galīgos aizsardzības pasākumus pret konkrētu tērauda ražojumu importu (OV L 31, 1.2.2019., 27. lpp.).

(3) Padomes Regula (EEK, Euratom) Nr. 1182/71 (1971. gada 3. jūnijs), ar ko nosaka laikposmiem, datumiem un termiņiem piemērojamus noteikumus (OV L 124, 8.6.1971., 1. lpp.).

(4) Dokumentu ar norādi “Sensitive” uzskata par konfidenciālu saskaņā ar 8. pantu Regulā (ES) 2015/478, 5. pantu Regulā (ES) 2015/755 un PTO Vienošanās par aizsardzības pasākumiem 3. panta 2. punktam. Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(5) OV L 83, 27.3.2015., 16. lpp.

(6) OV L 123, 19.5.2015., 33. lpp.

(7) Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).